חאבייר פינולה

חאבייר אוראסיו פינולה (בספרדית: Javier Horacio Pinola, נולד ב-24 בפברואר 1983 באוליבוס שבארגנטינה) הוא כדורגלן עבר ארגנטינאי ששיחק בעמדת המגן השמאלי ומשמש כעוזר מאמן בריבר פלייט. פינולה שיחק במרבית הקריירה שלו בנירנברג, בה שימש קפטן. לפינולה שתי הופעות במדי נבחרת ארגנטינה. פינולה החל את קריירת הבוגרים שלו במועדון צ'קאריטה ג'וניורס מליגת העל הארגנטינאית, ובשנת 2002 עבר לאתלטיקו מדריד. פינולה השתייך לסגל אתלטיקו מדריד במשך חמש שנים, אך ברוב הזמן היה מושאל או שיחק בקבוצת המילואים, וערך רק שתי הופעות בקבוצה הבכירה של אתלטיקו מדריד. בשנת 2004 יצא פינולה להשאלה במולדתו ארגנטינה, כאשר שיחק בראסינג קלוב, שם ערך 54 הופעות. בשנת 2005 הושאל פינולה לנירנברג מהבונדסליגה לתקופה של שנתיים. עונת ההשאלה השנייה, 2006/07, הייתה עונת שיא עבור פינולה, שסיים עם נירנברג במקום השישי בבונדסליגה, וזכה עם הקבוצה בגביע הגרמני לאחר ניצחון 3-2 בגמר על שטוטגרט בהארכה. ניצחון זה מנע משטוטגרט לזכות בדאבל באותה עונה. פינולה שיחק בגמר זה 115 דקות. בדרך לזכייה בגביע, פינולה הבקיע שני שערים ובישל שניים נוספים במסגרת הגביע הגרמני באותה עונה. בתום ההשאלה לנירנברג, נרכש פינולה על ידי הקבוצה מאתלטיקו מדריד, וחתם על חוזה קבוע. עם זאת, כבר לאחר עונת הזכייה בגביע, נירנברג ופינולה נשרו אל הבונדסליגה השנייה בעונת 2007/08, כאשר פינולה ערך בעונה זו 19 הופעות בלבד. נירנברג ופינולה שבו לבונדסליגה כעבור עונה אחת בלבד, ונשארו בה חמש עונות רצופות, בהן פינולה היווה שחקן חשוב במערך ההגנתי של נירנברג ומונה אף לקפטן הקבוצה. בעונת 2013/14 פינולה נשר עם נירנברג בפעם השנייה לבונדסליגה השנייה, ונשאר במועדון עונה נוספת, 2014/15, אותה סיימה הקבוצה במקום התשיעי בלבד, ולא עלתה לבונדסליגה. בתום עונה זו, על אף שהוצע לו להאריך את חוזהו, בחר פינולה לעזוב את נירנברג לאחר עשר עונות רצופות במועדון, בהן צבר 260 הופעות ליגה והבקיע שבעה שערים. ביוני 2015 חתם פינולה ברוסאריו סנטרל מליגת העל הארגנטינאית, והציג יכולת טובה מאוד, שהקנתה לו מקום בסגל נבחרת ארגנטינה. ביוני 2017 חתם בריבר פלייט ושותף כשחקן הרכב במשחק הראשון של הקבוצה באותה עונה, במסגרת שמינית גמר גביע ליברטדורס מול גוארני הפרגוואית. פינולה שיחק בנבחרותיה הצעירות של ארגנטינה, ובשנת 2003 זכה עם נבחרת ארגנטינה עד גיל 20 באליפות דרום אמריקה לנבחרות צעירות. בשנת 2007 זומן פינולה לראשונה לסגל נבחרת ארגנטינה הבוגרת על ידי המאמן אלפיו באסילה לצמד משחקי ידידות, מול נבחרות שווייץ ואלג'יריה. נגד אלג'יריה ערך פינולה את הופעת הבכורה שלו במדים הלאומיים, שגם הייתה הופעתו היחידה עד לשנת 2016. בשנה זו, תשע שנים לאחר הזימון הקודם, זומן פינולה על ידי המאמן חרארדו מרטינו לצמד משחקים במוקדמות מונדיאל 2018, מול נבחרות צ'ילה ובוליביה. פינולה שיחק 90 דקות במשחק הניצחון 2-0 על נבחרת בוליביה. זו הייתה הופעתו השנייה בלבד במדים הלאומיים, ומאז, נכון לדצמבר 2018, לא ערך הופעות נוספות. עם נירנברג: הגביע הגרמני: 2006/07 עם ריבר פלייט כשחקן גביע ארגנטינה (2): 2017, 2019 הסופר קאפ הארגנטינאי (2021): 2017, 2019 גביע ליברטדורס: 2018 רקופה סודאמריקנה: 2019 ליגת העל הארגנטינאית: 2021 טרופאו דה קמפאונס: 2021 כעוזר מאמן אליפות ארגנטינה: 2023 טרופאו דה קמפאונס: 2023 הסופר קאפ הארגנטינאי: 2023 עם נבחרת ארגנטינה בכדורגל עד גיל 20: אליפות אמריקה הדרומית בכדורגל עד גיל 20: 2003 מדיה וקבצים בנושא חאבייר פינולה בוויקישיתוף חאבייר פינולה, באתר Transfermarkt חאבייר פינולה, באתר Fussballdaten.de (בגרמנית) חאבייר פינולה, באתר Soccerway חאבייר פינולה, באתר BDFutbol חאבייר פינולה, באתר WorldFootball.net חאבייר פינולה, באתר National Football Teams חאבייר פינולה, באתר FootballDatabase.eu פרופיל המאמן, באתר Transfermarkt